จักรวาลภาพยนตร์มาร์เวล: เฟสหนึ่ง

**เฟสหนึ่ง**ของจักรวาลภาพยนตร์มาร์เวล เป็นชุดของภาพยนตร์แนวซูเปอร์ฮีโรอเมริกัน ที่สร้างโดยมาร์เวลสตูดิโอส์ อิงจากตัวละครที่ปรากฏในสื่อสิ่งพิมพ์ของมาร์เวลคอมิกส์ เฟสนี้เริ่มต้นใน ค.ศ. 2008 ด้วยการฉายภาพยนตร์ *[[ไอรอนแมน มหาประลัย คน เกราะ เหล็ก]]* และสิ้นสุดใน ค.ศ. 2012 ด้วยการฉายภาพยนตร์ *[[ดิ อเวนเจอร์ส]]* โดยมีเควิน ไฟกีเป็นผู้อำนวยการสร้างทุกเรื่องในเฟสนี้ร่วมกับอาวี อาราดใน *ไอรอนแมน มหาประลัย คน เกราะ เหล็ก* และ *[[มนุษย์ตัวเขียวจอมพลัง]]* และร่วมกับเกล แอนน์ เฮิร์ดใน *มนุษย์ตัวเขียวจอมพลัง* 

ก่อนหน้านี้ มาร์เวลได้ให้สิทธิ์ในการสร้างภาพยนตร์ของตัวละครต่าง ๆ แก่สตูดิโอภาพยนตร์อื่น ๆ แล้วมาร์เวลเริ่มค้นคว้าแนวทางการสร้างภาพยนตร์ของตนเองใน ค.ศ. 2005 หลังจากความสำเร็จในการเปิดฉายช่วงสุดสัปดาห์ของ *ไอรอนแมน มหาประลัย คน เกราะ เหล็ก* มาร์เวลก็เดินหน้าต่อโดยมีแผนให้ตัวละครจากภาพยนตร์ซูเปอร์ฮีโรหลายเรื่องมารวมกันเป็นภาพยนตร์รวมทีม *อเวนเจอร์ส* พาราเมาต์พิกเจอส์เป็นผู้จัดจำหน่ายภาพยนตร์ในเฟสนี้ทั้งหมดยกเว้น *[[มนุษย์ตัวเขียวจอมพลัง]]* ซึ่งจัดจำหน่ายโดยยูนิเวอร์แซลพิกเจอส์ และ *ดิ อเวนเจอร์ส* จัดจำหน่ายโดยวอลต์ดิสนีย์สตูดิโอส์โมชันพิกเชอส์หลังจากดิสนีย์เข้าซื้อมาร์เวล

ภาพยนตร์ในเฟสนี้แสดงนำโดยรอเบิร์ต ดาวนีย์ จูเนียร์เป็นโทนี สตาร์ก / ไอรอนแมนใน *ไอรอนแมน มหาประลัย คน เกราะ เหล็ก* และ *[[ไอรอนแมน 2]]*, เอ็ดเวิร์ด นอร์ตันเป็นบรูซ แบนเนอร์ / ฮัลค์ใน *มนุษย์ตัวเขียวจอมพลัง*, คริส เฮมส์เวิร์ทเป็นธอร์ใน*[[ธอร์ เทพเจ้าสายฟ้า]]* และคริส อีแวนส์เป็นสตีฟ โรเจอร์ส / กัปตันอเมริกาใน *[[กัปตันอเมริกา: อเวนเจอร์ที่ 1]]* นักแสดงทุกคนกลับมารับบทเดิมในภาพยนตร์รวมทีม *ดิ อเวนเจอร์ส* ยกเว้นนอร์ตันซึ่งแทนที่โดยมาร์ก รัฟฟาโล ในเฟสนี้ ซามูเอล แอล. แจ็กสันเป็นนักแสดงที่ปรากฏตัวมากที่สุด โดยแสดงนำหรือรับเชิญเป็นนิค ฟิวรีในภาพยนตร์ห้าเรื่อง

ภาพยนตร์ทั้งหกเรื่องในเฟสนี้ทำเงินในบ็อกซ์ออฟฟิศทั่วโลกมากกว่า 3.8 พันล้านดอลลาร์สหรัฐ และได้รับการตอบรับที่ดีจากนักวิจารณ์และผู้ชม มาร์เวลสตูดิโอส์สร้างภาพยนตร์สั้นสามเรื่องในโครงการมาร์เวลวันช็อตส์ ประกอบด้วย *[[มาร์เวลวันช็อตส์#เดอะคอนซัลแทนต์ (2011)|เดอะคอนซัลแทนต์]]*, *[[มาร์เวลวันช็อตส์#อะฟันนีธิงแฮพเพนด์ออนเดอะเวย์ทูธอร์สแฮมเมอร์ (2011)|อะฟันนีธิงแฮพเพนด์ออนเดอะเวย์ทูธอร์สแฮมเมอร์]]* และ *[[ไอเทม 47]]* เพื่อขยายจักรวาลภาพยนตร์มาร์เวล ในขณะที่ภาพยนตร์แต่ละเรื่องได้รับการดัดแปลงหรือพ่วงขายเป็นหนังสือการ์ตูนและวิดีโอเกม ต่อมามีการรวมเฟสหนึ่งกับเฟสสองและเฟสสามเป็น "ดิอินฟินีตีซากา"

## การพัฒนา
มาร์เวลเอนเตอร์เทนเมนต์ เริ่มวางแผนสร้างภาพยนตร์ของตัวเองอย่างเป็นอิสระใน ค.ศ. 2005 และจัดจำหน่ายผ่าน พาราเมาต์พิกเจอส์ ก่อนหน้านี้มาร์เวลร่วมสร้างภาพยนตร์ซูเปอร์ฮีโรหลายเรื่องกับ โคลัมเบียพิคเจอร์ส, นิวไลน์ซินีมาและสตูดิโออื่น ๆ รวมถึงข้อตกลงการพัฒนาระยะเวลาเจ็ดปีกับทเวนตีท์เซนจูรีฟอกซ์ มาร์เวลทำกำไรได้ค่อนข้างน้อยจากข้อตกลงลิขสิทธิ์กับสตูดิโออื่น ๆ และต้องการสร้างรายได้มากขึ้นจากภาพยนตร์ของตน ขณะเดียวกันก็รักษาการควบคุมทางศิลปะของโครงการและการจัดจำหน่าย อาวี อาราด หัวหน้าแผนกภาพยนตร์ของมาร์เวล พอใจใน ภาพยนตร์ไอ้แมงมุมที่กำกับโดยแซม เรย์มี ของ โซนี่พิคเจอร์ส แต่ไม่พอใจกับภาพยนตร์เรื่องอื่น ส่งผลให้อาราดตัดสินใจก่อตั้ง มาร์เวลสตูดิโอส์ สตูดิโอภาพยนตร์อิสระขนาดใหญ่แห่งแรกของฮอลลีวูด ตั้งแต่ ดรีมเวิกส์พิกเจอส์ เควิน ไฟกี, รองหัวหน้าของอาราด ตระหนักว่า มาร์เวลยังคงเป็นเจ้าของสิทธิ์ในตัวสมาชิกหลักของ อเวนเจอร์ส ไม่เหมือนกับ สไปเดอร์-แมนและเอ็กซ์เมน ซึ่งมีโซนี่และฟอกซ์เป็นเจ้าของลิขสิทธิ์ภาพยนตร์ ตามลำดับ ไฟกีซึ่งอธิบายตัวเองว่าเป็น "แฟนบอย" จินตนาการถึงการสร้างจักรวาลที่ใช้ร่วมกัน เช่นเดียวกับผู้สร้าง สแตน ลีและแจ็ก เคอร์บี ที่ทำกับหนังสือการ์ตูนในช่วงต้นทศวรรษ 1960 ซึ่งเป็นยุคเงินของหนังสือการ์ตูน

มาร์เวลสตูดิโอส์ได้จัดตั้งคณะกรรมการสร้างสรรค์จำนวนหกคนที่คุ้นเคยกับตำนานหนังสือการ์ตูนเพื่อรักษาความมั่นคงทางศิลปะ ได้แก่ ไฟกี, หลุยส์ เดสโปซิโต ประธานร่วมของมาร์เวลสตูดิโอส์, แดน บักลีย์ ประธานสำนักพิมพ์, โจ เคสซาดา หัวหน้าฝ่ายสร้างสรรค์ของมาร์เวล, ไบรอัน ไมเคิล แบนดิส นักเขียนและ แอลัน ไฟน์ ประธานมาร์เวลเอนเตอร์เทนเมนต์ ซึ่งเป็นผู้ดูแลคณะกรรมการ ในตอนแรก ไฟกีกล่าวถึงความต่อเนื่องของการเล่าเรื่องร่วมกันของภาพยนตร์เหล่านี้ว่า "จักรวาลโรงภาพยนตร์มาร์เวล (Marvel Cinema Universe)" แต่ต่อมาใช้คำว่า "จักรวาลภาพยนตร์มาร์เวล (Marvel Cinematic Universe)" มาร์เวลได้รับสิทธิ์ในสร้างภาพยนตร์ ไอรอนแมน ในเดือนพฤศจิกายน ค.ศ. 2005 จาก นิวไลน์ซินีมา ในเดือนกุมภาพันธ์ ค.ศ. 2006 มาร์เวลประกาศว่าพวกเขาได้รับสิทธิ์ในสร้างภาพยนตร์ ฮัลค์ จากยูนิเวอร์แซล เพื่อแลกกับการให้ยูนิเวอร์แซลเป็นเจ้าของสิทธิ์ในการจัดจำหน่ายภาพยนตร์ *[[มนุษย์ตัวเขียวจอมพลัง]]* และสิทธิที่จะปฏิเสธก่อนของการจัดจำหน่ายภาพยนตร์ *ฮัลค์* ในอนาคตที่สร้างโดยมาร์เวลสตูดิโอส์ ในเดือนเมษายน ค.ศ. 2006 มาร์เวลสตูดิโอส์ประกาศว่าจะเป็นผู้สร้างภาพยนตร์ธอร์ ไม่นานหลังจากนั้น ไลออนส์เกตเอนเทอร์เทนเมนต์ ประกาศล้มเลิกโครงการพัฒนาภาพยนตร์ แบล็ค วิโดว์ หลังไลออนส์เกตเริ่มพัฒนาตั้งแต่ ค.ศ. 2004 ทำให้สิทธิ์ในสร้างภาพยนตร์ย้อนกลับไปยังมาร์เวล อาราดลาออกจากมาร์เวลสตูดิโอส์ในเดือนพฤษภาคม ค.ศ. 2006 เพื่อเป็นผู้อำนวยการสร้างอิสระ เขายังคงมีชื่อเป็นผู้อำนวยการสร้างใน *[[ไอรอนแมน มหาประลัย คน เกราะ เหล็ก]]* และ *[[มนุษย์ตัวเขียวจอมพลัง]]* เพราะเขาอยู่ในทีมงานเมื่อมีการทำข้อตกลงสำหรับภาพยนตร์

เควิน ไฟกี ได้รับการเสนอชื่อให้เป็นประธานฝ่ายผลิตที่ มาร์เวลสตูดิโอส์ ในเดือนมีนาคม ค.ศ. 2007 ช่วงที่ภาพยนตร์ *[[ไอรอนแมน มหาประลัย คน เกราะ เหล็ก]]* เริ่มถ่ายทำ หลังการเปิดตัวสุดสัปดาห์ของ *ไอรอนแมน* ในเดือนพฤษภาคม ค.ศ. 2008 ประสบความสำเร็จ มาร์เวลประกาศว่า *[[ไอรอนแมน 2]]* จะฉายในวันที่ 30 เมษายน ค.ศ. 2010 ตามมาด้วย *[[ธอร์ เทพเจ้าสายฟ้า]]* ในวันที่ 4 มิถุนายน ค.ศ. 2010, *อเวนเจอร์ที่ 1: กัปตันอเมริกา* ในวันที่ 6 พฤษภาคม ค.ศ. 2011 และภาพยนตร์รวมทีม *[[ดิ อเวนเจอร์ส]]* ในวันที่ 15 กรกฎาคม ค.ศ. 2011 ซึ่งจะประกอบด้วย ไอรอนแมน, เดอะฮัลค์, กัปตันอเมริกาและธอร์ นอกจากนี้ ไฟกียังได้รับการเลื่อนตำแหน่งเป็นประธานของมาร์เวลสตูดิโอส์ ในเดือนมีนาคม ค.ศ. 2009 มาร์เวลปรับตารางการฉายใหม่ โดย *ธอร์ เทพเจ้าสายฟ้า* เลื่อนจากวันเดิมเป็นวันที่ 17 มิถุนายน ค.ศ. 2011 ต่อมาก็เลื่อนเป็นวันที่ 20 พฤษภาคม ค.ศ. 2011, *อเวนเจอร์ที่ 1: กัปตันอเมริกา* เลื่อนเป็นวันที่ 22 กรกฎาคม ค.ศ. 2011 และ *ดิ อเวนเจอร์ส* เลื่อนเป็นวันที่ 4 พฤษภาคม ค.ศ. 2012

ในเดือนมกราคม ค.ศ. 2010 วันฉายของ *ธอร์ เทพเจ้าสายฟ้า* มีการเลื่อนอีกครั้งเป็นวันที่ 6 พฤษภาคม ค.ศ. 2011 ในเดือนเมษายน มาร์เวลเปลี่ยนชื่อภาพยนตร์ *อเวนเจอร์ที่ 1: กัปตันอเมริกา* เป็น *[[กัปตันอเมริกา: อเวนเจอร์ที่ 1]]* เมื่อวันที่ 18 ตุลาคม ค.ศ. 2010 วอลต์ดิสนีย์สตูดิโอส์โมชันพิกเชอส์ ได้รับสิทธิ์ในการจัดจำหน่ายภาพยนตร์ *ดิ อเวนเจอร์ส* จาก พาราเมาต์พิกเจอส์ โดยโลโก้และเครดิตของพาราเมาต์ยังอยู่ในภาพยนตร์ และในวันที่ 2 กรกฎาคม ค.ศ. 2013 ดิสนีย์ซื้อสิทธิ์ในการจัดจำหน่ายภาพยนตร์ *ไอรอนแมน มหาประลัย คน เกราะ เหล็ก*, *ไอรอนแมน 2*, *ธอร์ เทพเจ้าสายฟ้า* และ *กัปตันอเมริกา: อเวนเจอร์ที่ 1* จากพาราเมาต์ การเสนอแนวคิดภาพยนตร์ *[[มนุษย์มดมหากาฬ]]* ของ เอ็ดการ์ ไรต์ ในปี ค.ศ. 2006 ช่วยกำหนดรูปแบบภาพยนตร์เรื่องแรก ๆ ของจักรวาลภาพยนตร์มาร์เวล ไฟกีกล่าวว่าภาพยนตร์บางเรื่องได้มีการปรับเปลี่ยนเพื่อ "รองรับภาพยนตร์ฉบับนี้" เพราะว่ามัน "ช่วยในการกำหนดสิ่งที่เราทำกับรายชื่อในทีม *อเวนเจอร์ส* เป็นครั้งแรก มันเป็นสิ่งเล็กน้อยสำหรับความคิดของเขาเกี่ยวกับเนื้อเรื่อง *มนุษย์มดมหากาฬ* ที่มีอิทธิพลต่อการกำเนิดของจักรวาลภาพยนตร์มาร์เวลในภาพยนตร์เรื่องแรก ๆ ซึ่งนำไปสู่ ​​*อเวนเจอร์ส*" เมื่อเดือนมิถุนายน ค.ศ. 2023 สิทธิ์ในการจัดจำหน่ายภาพยนตร์ *มนุษย์ตัวเขียวจอมพลัง* ของยูนิเวอร์แซลย้อนกลับไปยังมาร์เวลสตูดิโอส์และดิสนีย์ มาร์เวลสตูดิโอส์เริ่มใช้วลีเช่น "เฟสหนึ่ง" เนื่องจากไฟกีไม่ต้องการเรียกภาพยนตร์เหล่านั้นเป็น *ไอรอนแมน* ไตรภาค หรือ *ธอร์* ไตรภาค แนวคิดของเฟสมาจากหนังสือการ์ตูน โดยไฟกีกล่าวว่า "ตัวละครแต่ละตัวจะมารวมตัวกันเป็นซีรีส์ลิมิเต็ดอีเวนต์ขนาดใหญ่เป็นครั้งคราว" เป็นผลให้แผนกลายเป็นเฟสแล้วปิดท้ายด้วยภาพยนตร์ *อเวนเจอร์ส*

## ภาพยนตร์




### ''ไอรอนแมน มหาประลัย คน เกราะ เหล็ก'' (2008)

[left|thumb|upright|[อาวี อาราด ผู้อำนวยการสร้าง *ไอรอนแมน มหาประลัย คน เกราะ เหล็ก* และ *มนุษย์ตัวเขียวจอมพลัง* ผู้เคยช่วยจัดหาเงินทุนในช่วงแรก]]
นักอุตสาหกรรมมหาเศรษฐี  โทนี สตาร์ก ถูกจับโดยองค์กรก่อการร้าย ทำให้เขาต้องสร้างชุดเกราะให้ตัวเองเพื่อหลบหนี หลังเขาหลบหนีได้สำเร็จ เขาตัดสินใจอัพเกรดและสวมชุดเกราะเพื่อตามล่าอาวุธที่ซื้อขายโดยที่เขาไม่รู้

ในเดือนเมษายน ค.ศ. 2006 มาร์เวลได้ว่าจ้างให้ จอน แฟฟโรว์ กำกับภาพยนตร์ *ไอรอนแมน* โดยมีทีมเขียนบท อาร์ต มาร์คัมกับแมตต์ ฮอลโลเวย์ และ มาร์ก เฟอร์กัสกับฮอว์ก ออสต์บี แข่งขันกันเขียนบทภาพยนตร์ แฟฟโรว์ รวมบทภาพยนตร์ทั้งสองเป็นหนึ่งเดียวและได้รับการขัดเกลาโดย จอห์น ออกัสต์ รอเบิร์ต ดาวนีย์ จูเนียร์ ได้รับการคัดเลือกให้แสดงเป็นไอรอนแมนในเดือนกันยายน ค.ศ. 2006 หลังเขาไว้เคราแพะและออกกำลังกาย เพื่อพยายามโน้มน้าวทีมผู้สร้างภาพยนตร์ว่าเขาเหมาะสมกับบทนี้ การถ่ายทำเริ่มเมื่อวันที่ 12 มีนาคม ค.ศ. 2007 โดยถ่ายทำฉากการกักขังของสตาร์กในอัฟกานิสถานในช่วงสองสามสัปดาห์แรกที่ อินโยเคาน์ตี, แคลิฟอร์เนีย มีการถ่ายทำที่อดีตเวทีเสียงของฮิวจ์สคอมพานี ใน ปลายาวิสตา, ลอสแอนเจลิส, แคลิฟอร์เนีย และมีการถ่ายทำเพิ่มเติมที่ ฐานทัพอากาศเอ็ดเวิร์ดส์ และ ซีซาร์สพาเลซ ใน ลาสเวกัส, เนวาดา รอเบิร์ต ดาวนีย์ จูเนียร์ ด้นสดบทพูด "ผมคือไอรอนแมน" โดยไฟกีพูดว่า "เขาแค่โพล่งออกมาว่า 'ผมคือไอรอนแมน?' นั่นดูสอดคล้องกับตัวละครตัวนั้นเป็นอย่างมาก" ไฟกีเสริมว่าบทพูดนี้ยังคงสร้างแรงบันดาลใจให้กับสตูดิโอต่อภาพยนตร์ในภายหลัง *ไอรอนแมน มหาประลัย คน เกราะ เหล็ก* ฉายรอบปฐมทัศน์เมื่อวันที่ 14 เมษายน ค.ศ. 2008 ในโรงภาพยนตร์เกรเทอร์ยูเนียนที่จอร์จสตรีต, ซิดนีย์ และฉายทั่วโลกเมื่อวันที่ 30 เมษายนและฉายในสหรัฐเมื่อวันที่ 2 พฤษภาคม

ภาพยนตร์จบด้วยฉากหลังเครดิตที่มี ซามูเอล แอล. แจ็กสัน แสดงเป็น นิค ฟิวรี โดยเขาพูดกับโทนี่ถึง "การตั้งทีมอเวนเจอร์" แฟฟโรว์ กล่าวว่า เขาใส่ฉากนี้เพื่อ "เป็นการแสดงความเคารพขอบคุณเล็กน้อยให้กับแฟน ๆ ... เป็นการวางแผนเพื่อนำสู่ *ดิ อเวนเจอร์ส* ทำนองนั้น" แจ็กสันอยู่ในกองถ่ายเพียงวันเดียว โดยมีแค่ทีมงานที่จำเป็น เพื่อหลีกเลี่ยงข่าวของนักแสดงรับเชิญไม่ให้รั่วไหล ศิลปินไอแอลเอ็ม ได้เพิ่ม โล่ของกัปตันอเมริกา ลงไปในพื้นหลังของฉากหนึ่งเพื่อให้เป็นมุกตลก แฟฟโรว์ตัดสินใจทิ้งไว้ในภาพยนตร์

### ''มนุษย์ตัวเขียวจอมพลัง'' (2008)

นักวิทยาศาสตร์ บรูซ แบนเนอร์ หลบหนีและแยกตัวออกห่างจากคนรักของเขา เบตตี รอสส์ หลังจากเขาสัมผัสกับรังสีแกมมาที่ทำให้เขากลายเป็น ฮัลค์ ขนาดมหึมา หลังถูกตามล่าโดยกองทัพ แบนเนอร์พยายามรักษาตัวเองและป้องกันไม่ให้อาการป่วยของเขากลายเป็นอาวุธ

เมื่อเดือนมกราคม ค.ศ. 2006 มาร์เวลเรียกคืนสิทธิ์ในสร้างภาพยนตร์ของตัวละครฮัลค์จาก ยูนิเวอร์แซลพิกเจอส์ หลังยูนิเวอร์แซลไม่สามารถสร้างภาคต่อของ *[[มนุษย์ยักษ์จอมพลัง]]* ของผู้กำกับ หลี่ อัน เมื่อ ค.ศ. 2003 ได้ทันเส้นตาย ยูนิเวอร์แซลยังคงมีสิทธิ์ในการจัดจำหน่ายภาพยนตร์ *ฮัลค์* ในอนาคต มาร์เวลว่าจ้างให้ หลุยส์ เลเทอร์เรียร์ เป็นผู้กำกับ *มนุษย์ตัวเขียวจอมพลัง* โดยจะเป็นภาพยนตร์รีบูตแทนที่จะเป็นภาพยนตร์ภาคต่อ ในช่วงแรกเลเทอร์เรียร์ปฏิเสธ เนื่องจากเคารพหลี่ แต่ภายหลังได้พิจารณาใหม่และตกลงเซ็นสัญญาเป็นผู้กำกับ บทภาพยนตร์เขียนโดย แซ็ก เพนน์ ผู้ที่เขียนบทร่างภาพยนตร์ให้กับ *มนุษย์ยักษ์จอมพลัง* เมื่อ ค.ศ. 2003 เมื่อเดือนเมษายน ค.ศ. 2006 เอ็ดเวิร์ด นอร์ตัน เข้าสู่การเจรจาเพื่อรับบทเป็น บรูซ แบนเนอร์ และเขียนบทภาพยนตร์ของเพนน์ใหม่ แม้ว่าเพนน์มีชื่อผู้เขียนบทภาพยนตร์เพียงผู้เดียว การถ่ายทำเริ่มต้นเมื่อวันที่ 9 กรกฎาคม ค.ศ. 2007 โดยถ่ายทำส่วนใหญ่ที่ โทรอนโต มีการถ่ายทำเพิ่มเติมที่นครนิวยอร์กและรีโอเดจาเนโร ภาพยนตร์ฉายรอบปฐมทัศน์ที่ อัฒจันทร์กิบสัน เมื่อวันที่ 8 มิถุนายน ค.ศ. 2008 และฉายรอบทั่วไปเมื่อวันที่ 13 มิถุนายน

ภาพยนตร์ดำเนินเรื่องพร้อมกันกับเหตุการณ์ใน *ไอรอนแมน 2* และ *ธอร์ เทพเจ้าสายฟ้า* และดำเนินเรื่องหกเดือนหลังเหตุการณ์ใน *ไอรอนแมน มหาประลัย คน เกราะ เหล็ก* ดาวนีย์กลับมารับบทเดิมจาก *ไอรอนแมน มหาประลัย คน เกราะ เหล็ก* เป็น โทนี สตาร์ก ในฐานะนักแสดงรับเชิญในตอนท้ายของภาพยนตร์ ดาวนีย์กล่าวว่าทีมผู้สร้าง "เป็นเพียงการผสมข้ามพันธุ์ฮีโรของเรา มันเป็นฉากที่ผมเข้าหา [นายพลรอสส์ ตัวละครของวิลเลียม เฮิร์ต] และพวกเราอาจกำลังพิจารณาที่จะเป็นหุ้นส่วนร่วมกัน สิ่งที่ยอดเยี่ยมคือเขา—และผมไม่ต้องการที่จะให้มากเกินไป—แต่เขาอยู่ในสภาพโทรมในเวลาที่ผมพบเขา เป็นเรื่องสนุกจริง ๆ ที่ได้เห็นเขาเล่นเป็นตัวละครที่ทรงพลังซึ่งอยู่ในสภาพเมาเล็กน้อย" นอกจากนี้ กัปตันอเมริกา ที่ถูกแช่แข็งในน้ำแข็งปรากฏตัวให้เห็นในช่วงเวลาสั้น ๆ ในตอนเปิดเรื่องของภาพยนตร์อีกแบบหนึ่ง ซึ่งมีอยู่ในดีวีดี

### ''ไอรอนแมน 2'' (2010)

[thumb|upright|[จอน แฟฟโรว์ ผู้กำกับ *[[ไอรอนแมน มหาประลัย คน เกราะ เหล็ก]]* และ *[[ไอรอนแมน 2]]* เขาช่วยสร้างแนวคิดเรื่องจักรวาลร่วมกันด้วยการใส่ ซามูเอล แอล. แจ็กสัน ไว้ในฉากหลังเครดิตของภาพยนตร์เรื่องแรก]]

หลัง โทนี สตาร์ก เปิดเผยว่าเขาเป็น ไอรอนแมน รัฐบาลสหรัฐเรียกร้องให้เขามอบเทคโนโลยีของเขา ในขณะเดียวกัน นักอุตสาหกรรมคู่แข่งและนักวิทยาศาสตร์ชาวรัสเซียสมคบคิดที่จะใช้เทคโนโลยีของสตาร์กต่อสู้กับเขาเอง

มาร์เวลประกาศว่ากำลังพัฒนาภาพยนตร์ภาคต่อในชื่อ *ไอรอนแมน 2* ทันทีหลัง *ไอรอนแมน มหาประลัย คน เกราะ เหล็ก* ประสบความสำเร็จเมื่อเดือนพฤษภาคม ค.ศ. 2008 โดยแฟฟโรว์กลับมาเป็นผู้กำกับ และ จัสติน เทอรู ได้รับการว่าจ้างให้เขียนบทภาพยนตร์จากเนื้อเรื่องดั้งเดิมโดยแฟฟโรว์และดาวนีย์ เมื่อเดือนตุลาคม ค.ศ. 2008 ดาวนีย์เซ็นสัญญาแสดงภาพยนตร์ใหม่อีกสี่เรื่อง โดยรวมภาพยนตร์เรื่องแรกและภาพยนตร์ที่เขาจะกลับมารับบทเดิมด้วย ดอน ชีเดิล ได้รับการว่าจ้างให้แทนที่ เทร์เรนซ์ ฮาวเวิร์ด เป็น เจมส์ โรดส์ แจ็กสันเซ็นสัญญาเพื่อกลับมารับบทเดิมของเขา นิก ฟิวรี จากฉากหลังเครดิตใน *ไอรอนแมน มหาประลัย คน เกราะ เหล็ก* โดยจะแสดงในภาพยนตร์ถึงเก้าเรื่อง สการ์เลตต์ โจแฮนส์สัน ได้รับคัดเลือกให้แสดงเป็น แบล็ค วิโดว์ เป็นส่วนหนึ่งของข้อผูกมัดในภาพยนตร์หลายเรื่อง การถ่ายทำเริ่มต้นเมื่อวันที่ 6 เมษายน ค.ศ. 2009 ที่วัดแพซาดีนามาซอนิกในแพซาดีนา, แคลิฟอร์เนีย การถ่ายทำส่วนใหญ่ถ่ายทำที่ราลีห์สตูดิโอในแมนฮัตตันบีช, แคลิฟอร์เนีย สถานที่ถ่ายทำอื่น ๆ ได้แก่ ฐานทัพอากาศเอ็ดเวิร์ดส์, โมนาโก, และเขื่อนเซปุลเบดา *ไอรอนแมน 2* ฉายรอบปฐมทัศน์ที่ โรงละครเอลแคปิตัน ใน ลอสแอนเจลิส, แคลิฟอร์เนีย เมื่อวันที่ 26 เมษายน ค.ศ. 2010 ภาพยนตร์ฉายทั่วโลกระหว่างวันที่ 28 เมษายน ถึง 7 พฤษภาคม ก่อนจะฉายรอบทั่วไปในสหรัฐเมื่อวันที่ 7 พฤษภาคม

ภาพยนตร์ดำเนินเรื่องหกเดือนหลังเหตุการณ์ใน *ไอรอนแมน มหาประลัย คน เกราะ เหล็ก*, และดำเนินเรื่องพร้อมกันกับเหตุการณ์ใน *มนุษย์ตัวเขียวจอมพลัง* และ *ธอร์ เทพเจ้าสายฟ้า* ทีมผู้สร้างภาพยนตร์ยังคงอ้างถึงภาพยนตร์เรื่องอื่น ๆ ของมาร์เวลอีกครั้งโดยใส่โล่ของกัปตันอเมริกา แฟฟโรว์อธิบายว่า "เราแนะนำโล่ของกัปตันอเมริกาให้เห็นแค่ฉากเดียวในช่วงสั้น ๆ ในภาพยนตร์เรื่องที่แล้ว ตอนนี้มันอยู่ในห้องของเขาจริง ๆ ดังนั้นเราจึงต้องหาวิธีจัดการกับความเป็นจริงที่ว่าโล่อยู่ในห้องทำงานของเขา" ในฉากใกล้ตอนจบของ *ไอรอนแมน 2* ในเซฟเฮาส์ของ ชีลด์ มีไข่อีสเตอร์อยู่จำนวนมาก ตั้งแต่ภาพจาก *มนุษย์ตัวเขียวจอมพลัง* แสดงบนจอเพื่อชี้ตำแหน่งบนแผนที่ซึ่งระบุสถานที่ต่าง ๆ ที่เกี่ยวข้องกับภาพยนตร์มาร์เวลเรื่องอื่น ๆ โดยมีจุดหนึ่งที่ชี้ไปยังภูมิภาคของแอฟริกาโดยอ้างอิงถึง แบล็ค แพนเธอร์ ปีเตอร์ ปาร์คเกอร์ วัยเด็ก ปรากฏตัวเป็นเด็กสวมหน้ากากไอรอนแมนที่สตาร์กช่วยชีวิตจากโดรน การปรากฏตัวนี้ได้รับการยืนยันเมื่อเดือนมิถุนายน ค.ศ. 2017 โดย ทอม ฮอลแลนด์ นักแสดง สไปเดอร์-แมน, เควิน ไฟกีและจอน วอตส์ ผู้กำกับ *[[สไปเดอร์แมน: โฮมคัมมิ่ง]]* ฉากหลังเครดิตของภาพยนตร์แสดงให้เห็นถึงการค้นพบ ค้อนของธอร์ ในหลุมอุกกาบาต

### ''ธอร์ เทพเจ้าสายฟ้า'' (2011)

ธอร์ มกุฎราชกุมารแห่งแอสการ์ด ถูกเนรเทศลงมายังโลกและสูญเสียพลังของเขา หลังจากเขาทำให้สงครามที่สงบอยู่กลับมาปะทุอีกครั้ง โลกิ น้องชายของเขา วางแผนการที่จะขึ้นครองบัลลังก์ ธอร์ต้องพิสูจน์ตัวเองว่าคู่ควรและทวงค้อนมยอลเนียร์ของเขากลับคืนมา

มาร์ก โปรโตเซวิช ได้รับการว่าจ้างให้พัฒนาบทภาพยนตร์ของ *ธอร์ เทพเจ้าสายฟ้า* เมื่อเดือนเมษายน ค.ศ. 2006 หลังได้รับสิทธิ์มาจาก โซนี่พิกเจอส์ มาร์เวลว่าจ้างให้ แมทธิว วอห์น เป็นผู้กำกับเมื่อเดือนสิงหาคม ค.ศ. 2007 แต่เขาออกจากโครงการในเดือนพฤษภาคม ค.ศ. 2008 เคนเนธ บรานาห์ เข้าสู่การเจรจาเพื่อแทนที่วอห์นเมื่อเดือนกันยายน ค.ศ. 2008 คริส เฮมส์เวิร์ท เข้าสู่การเจรจาเพื่อแสดงเป็นธอร์ เมื่อเดือนพฤษภาคม ค.ศ. 2009 และ ทอม ฮิดเดิลสตัน ถูกกำหนดให้แสดงเป็น โลกิ น้องชายของธอร์ นักแสดงทั้งสองคนได้รับการว่าจ้างให้แสดงในภาพยนตร์หลายเรื่อง มาร์เวลว่าจ้างทีมผู้เขียนบท แอชลีย์ เอ็ดเวิร์ด มิลเลอร์กับแซ็ก สเตนซ์ เพื่อเขียนบทภาพยนตร์ใหม่ และถูกเขียนใหม่อีกครั้งโดย ดอน เพย์น การถ่ายเริ่มต้นเมื่อวันที่ 11 มกราคม ค.ศ. 2010 ที่ ลอสแอนเจลิส, แคลิฟอร์เนีย ก่อนจะย้ายไปถ่ายทำที่ กาลิสเตโอ, นิวเม็กซิโก ในเดือนมีนาคม *ธอร์ เทพเจ้าสายฟ้า* ฉายรอบปฐมทัศน์เมื่อวันที่ 17 เมษายน ค.ศ. 2011 ที่โรงภาพยนตร์อีเวนต์ซีนีมาในจอร์จสตรีต, ซิดนีย์ และฉายรอบปฐมทัศน์ในสหรัฐเมื่อวันที่ 2 พฤษภาคม ที่โรงละครเอลแคปิตันในลอสแอนเจลิส, แคลิฟอร์เนีย ภาพยนตร์ฉายทั่วโลกระหว่างวันที่ 21 ถึง 30 เมษายน ก่อนจะฉายรอบทั่วไปในสหรัฐเมื่อวันที่ 6 พฤษภาคม

ภาพยนตร์ดำเนินเรื่องพร้อมกันกับเหตุการณ์ใน *มนุษย์ตัวเขียวจอมพลัง* และ *ไอรอนแมน 2* และดำเนินเรื่องหกเดือนหลังเหตุการณ์ใน *ไอรอนแมน มหาประลัย คน เกราะ เหล็ก* คลาร์ก เกรกก์ กลับมารับบทเดิมเป็น สายลับชีลด์ ฟิล โคลสัน ในภาพยนตร์ *ธอร์ เทพเจ้าสายฟ้า* ซึ่งเขาเคยปรากฏตัวใน *ไอรอนแมน มหาประลัย คน เกราะ เหล็ก* และ *ไอรอนแมน 2* เกรกก์กล่าวถึงบทของเขาว่า "สายลับโคลสันเป็นหนึ่งในคนที่ไม่ได้อยู่ในหนังสือการ์ตูนจริง ๆ และเขา [มี] บทบาทเล็กน้อยใน *ไอรอนแมน มหาประลัย คน เกราะ เหล็ก* และผมโชคดีมากที่พวกเขาเลือกที่จะขยายตัวละครนั้นและ [เลือก] ที่จะนำเขาเข้าสู่จักรวาลของมันมากขึ้น" เจเรมี เรนเนอร์ แสดงเป็น คลินต์ บาร์ตัน / ฮอคอาย โดยเป็นนักแสดงรับเชิญใน *ธอร์ เทพเจ้าสายฟ้า* ก่อนที่เขาจะไปปรากฏตัวใน *ดิ อเวนเจอร์ส* บรานาห์กล่าวว่าพวกเขา "จะต้องมีคนอยู่ในตะกร้าเหนือฉากโลดโผนตอนที่ธอร์บุกเข้าไปในค่ายชีลด์" และเขารู้สึกตื่นเต้นเมื่อผู้อำนวยการสร้างบอกเขาว่าพวกเขาต้องการใช้ฮอคอายของเรนเนอร์สำหรับบทบาทนั้น ภาพยนตร์จบด้วยฉากหลังเครดิตที่มีโลกิกำลังมอง เอริก เซลวิก และ นิค ฟิวรี กำลังพูดคุยถึง เทสเซอร์แรกต์ ฉากนี้กำกับโดย จอสส์ วีดอน ผู้กำกับ *ดิ อเวนเจอร์ส* สเต็ลลัน สกอชกวด ผู้แสดงเป็นเซลวิก กล่าวว่าฉากนี้ไม่ได้อยู่ในบทภาพยนตร์ที่เขาอ่านครั้งแรก เขาได้รับบทภาพยนตร์สำหรับฉากดังกล่าวหลังเขาตกลงว่าจะปรากฏตัวใน *ดิ อเวนเจอร์ส*

### ''กัปตันอเมริกา: อเวนเจอร์ที่ 1'' (2011)

ใน ค.ศ. 1943 ร่างกายของ สตีฟ โรเจอร์ส ไม่เหมาะที่จะเข้าร่วมกับกองทัพบกสหรัฐเพื่อต่อสู้กับไรช์เยอรมันในสงครามโลกครั้งที่สอง เขาได้รับคัดเลือกให้ปฏิบัติการลับทางทหาร โดยได้รับการเปลี่ยนแปลงร่างกายเป็นยอดทหารชื่อว่า กัปตันอเมริกา และต้องต่อสู้กับ เรดสคัล หัวหน้าแผนกวิทยาศาสตร์นาซีที่รู้จักกันในชื่อ ไฮดรา

เมื่อเดือนเมษายน ค.ศ. 2006 มาร์เวลได้ว่าจ้างให้ เดวิด เซลฟ์ เขียนบทสำหรับภาพยนตร์ *กัปตันอเมริกา* โจ จอห์นสตัน เซ็นสัญญาเป็นผู้กำกับในเดือนพฤศจิกายน ค.ศ. 2008 และ คริสโตเฟอร์ มาร์คัสกับสตีเฟน แม็กฟีลีย์ ได้รับการว่าจ้างให้เขียนบทใหม่ เมื่อเดือนมีนาคม ค.ศ. 2010 คริส อีแวนส์ ได้รับคัดเลือกให้แสดงเป็นกัปตันอเมริกา และ ฮิวโก วีฟวิง ได้รับคัดเลือกให้แสดงเป็นเรดสคัล เมื่อเดือนเมษายน เซบาสเตียน สแตน ผู้ที่ได้รับการกล่าวถึงในสื่อว่ามีโอกาสได้รับบทบาทกัปตันอเมริกา ได้รับคัดเลือกให้แสดงเป็น บัคกี้ บาร์นส์ ในเดือนเดียวกัน มาร์เวลประกาศว่า เฮย์ลีย์ แอตเวลล์ ได้รับคัดเลือกให้แสดงเป็น เพ็กกี คาร์เตอร์ การถ่ายทำเริ่มต้นเมื่อวันที่ 28 มิถุนายน ค.ศ. 2010 ในสหราชอาณาจักร โดยถ่ายทำในลอนดอน, แคร์เวนต์, แมนเชสเตอร์และลิเวอร์พูล ภาพยนตร์ฉายรอบปฐมทัศน์ที่ โรงละครเอลแคปิตัน ใน ลอสแอนเจลิส, แคลิฟอร์เนีย เมื่อวันที่ 19 กรกฎาคม ค.ศ. 2011 ฉายรอบทั่วไปในสหรัฐเมื่อวันที่ 22 กรกฎาคม และฉายทั่วโลกตั้งแต่วันที่ 27 กรกฎาคม

เทสเซอร์แรกต์ จากฉากหลังเครดิตของ *ธอร์ เทพเจ้าสายฟ้า* ปรากฏตัวเป็น แมคกัฟฟิน ใน *กัปตันอเมริกา: อเวนเจอร์ที่ 1* ในภาพยนตร์ โดมินิก คูเปอร์ แสดงเป็น ฮาวเวิร์ด สตาร์ก วันหนุ่ม พ่อของ โทนี สตาร์ก, โดยเขาเป็นเจ้าภาพจัดงานสตาร์กเอ็กซ์โปรุ่นแรก งานที่โทนีเป็นเจ้าภาพใน *ไอรอนแมน 2* ฉากสุดท้ายของภาพยนตร์ประกอบด้วยการปรากฏตัวสั้น ๆ ของ นิค ฟิวรี โดยแจ็กสัน และภาพยนตร์ตัวอย่างสั้น ๆ ของ *ดิ อเวนเจอร์ส* หลังเครดิตของภาพยนตร์

### ''ดิ อเวนเจอร์ส'' (2012)

นิค ฟิวรี ผู้อำนวยการของชีลด์ รวบรวมฮีโร ไอรอนแมน, ธอร์, กัปตันอเมริกา, ฮัลค์, แบล็ค วิโดว์และฮอคอาย เพื่อต่อสู้กับโลกิ น้องชายของธอร์ที่วางแผนจะปราบโลก

แซ็ก เพนน์ ผู้เขียนบท *มนุษย์ตัวเขียวจอมพลัง* ได้รับการว่าจ้างให้เขียนบท *ดิ อเวนเจอร์ส* ในเดือนมิถุนายน ค.ศ. 2007 จอสส์ วีดอน บรรลุข้อตกลงเพื่อเป็นผู้กำกับภาพยนตร์และปรับเปลี่ยนบทของเพนน์ใหม่ในเดือนเมษายน ค.ศ. 2010 มาร์เวลประกาศว่า เอ็ดเวิร์ด นอร์ตัน จะไม่กลับมารับบทเดิมเป็น บรูซ แบนเนอร์ / ฮัลค์, และในเดือนกรกฎาคม ค.ศ. 2010 มาร์ก รัฟฟาโล ได้รับเลือกให้แสดงเป็นตัวละครดังกล่าว ดาวนีย์, อีแวนส์, เฮมส์เวิร์ท, โจแฮนส์สัน, เรนเนอร์, ฮิดเดิลสตันและแจ็กสัน กลับมารับบทเดิมของพวกเขาจากภาพยนตร์ก่อนหน้านี้ การถ่ายทำเริ่มต้นในเดือนเมษายน ค.ศ. 2011 ใน แอลบูเคอร์คี, นิวเม็กซิโก, ก่อนจะย้ายไปถ่ายทำที่ คลีฟแลนด์, โอไฮโอ ในเดือนสิงหาคม, และนครนิวยอร์กในเดือนกันยายน ภาพยนตร์ฉายรอบปฐมทัศน์เมื่อวันที่ 11 เมษายน ค.ศ. 2012 ที่โรงละครเอลแคปิตันในลอสแอนเจลิส, แคลิฟอร์เนีย และฉายรอบทั่วไปในสหรัฐเมื่อวันที่ 4 พฤษภาคม

กวินเน็ธ พัลโทรว์ ผู้แสดงเป็น เปปเปอร์ พอตส์ ใน *ไอรอนแมน มหาประลัย คน เกราะ เหล็ก* และ *ไอรอนแมน 2* ปรากฏตัวในภาพยนตร์เรื่องนี้มาจากการยืนกรานของดาวนีย์ ก่อนหน้านี้วีดอนไม่ได้ตั้งใจให้ภาพยนตร์เรื่องนี้รวมตัวละครสนับสนุนจากภาพยนตร์แต่ละเรื่องของฮีโร โดยให้ความคิดเห็นว่า "คุณต้องแยกตัวละครออกจากระบบสนับสนุนเพื่อสร้างความโดดเดี่ยวที่คุณต้องการสำหรับทีม" เกรกก์ กลับมารับบทเดิมเป็น ฟิล โคลสัน, ร่วมกับ แมกซิมิลิอาโน เฮอร์นานเดซ เป็น แจสเปอร์ ซิตเวลล์ จาก *ธอร์ เทพเจ้าสายฟ้า* ธานอส ตัวร้ายที่มีพลังพิเศษ ปรากฏตัวในฉากกลางเครดิตแสดงโดย เดเมียน พวาทีเอ

## ภาพยนตร์สั้น
 

มาร์เวลวันช็อตส์ เป็นภาพยนตร์สั้นชุดที่วางจำหน่ายลงแผ่นร่วมกับภาพยนตร์ในจักรวาลภาพยนตร์มาร์เวล ภาพยนตร์สั้นได้รับการออกแบบให้เป็นเรื่องราวที่จบในตอนซึ่งให้เรื่องราวเบื้องหลังเพิ่มเติมสำหรับตัวละครหรือเหตุการณ์ที่ปรากฏในภาพยนตร์

}
| *[[กัปตันอเมริกา: อเวนเจอร์ที่ 1]]*
|-
! scope="row" | *[[ไอเทม 47]]*
| style="text-align: left;" | 
| ลูอิส เดสโปซิโต
| *[[ดิ อเวนเจอร์ส]]*
|}

## เส้นเวลา

ในระหว่างเฟสหนึ่ง มาร์เวลสตูดิโอส์จัดเรียงเรื่องราวของภาพยนตร์บางเรื่องโดยอ้างอิงถึงกันและกัน แม้ว่าพวกเขาจะไม่มีแผนเฟสยาวสำหรับเส้นเวลาของจักรวาลร่วม ณ จุดนั้น *ไอรอนแมน 2* ดำเนินเรื่องหกเดือนหลังเหตุการณ์ใน *ไอรอนแมน มหาประลัย คน เกราะ เหล็ก*, และดำเนินเรื่องช่วงเวลาเดียวกันกับ *ธอร์ เทพเจ้าสายฟ้า* ตามความคิดเห็นของ นิค ฟิวรี *[[ฟิวรีส์บิกวีก]]* การ์ตูนไทอินอย่างเป็นทางการ ยืนยันว่า *มนุษย์ตัวเขียวจอมพลัง*, *ไอรอนแมน 2* และ *ธอร์ เทพเจ้าสายฟ้า* ดำเนินเรื่องภายในหนึ่งสัปดาห์และหนึ่งปีก่อนภาพยนตร์ข้ามฝั่ง *ดิ อเวนเจอร์ส* นักเขียน คริส โยสต์และเอริก เพียร์สัน พยายามทำตามตรรกะเส้นเวลาของภาพยนตร์เมื่อวางโครงเรื่องของการ์ตูนและได้รับ "ตรารับรอง" จากไฟกีและมาร์เวลสตูดิโอส์ในเส้นเวลาสุดท้าย มาร์เวลปล่อยอินโฟกราฟิกรายละเอียดของเส้นเวลานี้อย่างเป็นทางการในเดือนพฤษภาคม ค.ศ. 2012 โดยเป็นการส่งเสริมการขายก่อนการฉาย *ดิ อเวนเจอร์ส*

ภาพยนตร์สั้นวันช็อตส์ *เดอะคอนซัลแทนต์* ดำเนินเรื่องหลังเหตุการณ์ใน *ไอรอนแมน 2* และ *มนุษย์ตัวเขียวจอมพลัง*, *อะฟันนีธิงแฮพเพนด์ออนเดอะเวย์ทูธอร์สแฮมเมอร์* ดำเนินเรื่องก่อนเหตุการณ์ใน *ธอร์ เทพเจ้าสายฟ้า* และ *ไอเทม 47* ดำเนินเรื่องหลังเหตุการณ์ใน *ดิ อเวนเจอร์ส*

## นักแสดงและตัวละครประจำ

## เพลง

### เพลงประกอบภาพยนตร์

### อัลบั้มรวมเพลง

### ซิงเกิล

## โฮมมีเดีย

บ็อกซ์เซ็ตจำนวนสิบแผ่นชื่อว่า "มาร์เวลซีนีมาติกยูนิเวิร์ส: เฟสวัน – อเวนเจอร์สแอสแซมเบิลด์" วางจำหน่ายเมื่อวันที่ 25 กันยายน ค.ศ. 2012 ประกอบด้วยภาพยนตร์หกเรื่องบนบลูเรย์และบลูเรย์สามมิติในกระเป๋าเอกสารจำลองของนิก ฟิวรี จาก *ดิ อเวนเจอร์ส* ในเดือนสิงหาคม ค.ศ. 2012 บริษัทกระเป๋าเดินทาง ริมโมวา ซึ่งเป็นผู้พัฒนากระเป๋าเอกสารให้กับภาพยนตร์ *ดิ อเวนเจอร์ส* ได้ยื่นฟ้อง มาร์เวลสตูดิโอส์ และ บวยนาวิสตาโฮมเอนเตอร์เทนเมนต์ ในศาลรัฐบาลกลางของสหรัฐ โดยร้องเรียนว่า "มาร์เวลไม่ได้รับใบอนุญาตหรือการอนุญาตใด ๆ จากริมโมวา ในการทำสำเนาแบบจำลองของกระเป๋าไม่ว่าเพื่อวัตถุประสงค์ใดก็ตาม" ชุดดังกล่าวได้รับการเลื่อนออกไปเป็นต้นปี ค.ศ. 2013 เพื่อออกแบบบรรจุภัณฑ์ใหม่ บ็อกซ์เซ็ตของกระเป๋าที่ได้รับการออกแบบใหม่ วางจำหน่ายเมื่อวันที่ 2 เมษายน ค.ศ. 2013 นอกจากนี้ บ็อกซ์เซ็ตยังรวมฟีเจอร์ของภาพยนตร์เฟสสองที่กำลังจะมาถึงในขณะนั้น แสดงฟุตเทจและคอนเซ็ปอาร์ต ตลอดจนฉากที่ลบออกไปก่อนหน้านี้จากภาพยนตร์เฟสหนึ่งทั้งหมด

## การตอบรับ
### การทำเงินในบ็อกซ์ออฟฟิศ

*ดิ อเวนเจอร์ส* เคยเป็นภาพยนตร์เรื่องแรกในจักรวาลภาพยนตร์มาร์เวลที่ทำเงินถึง 1 พันล้านดอลลาร์สหรัฐ

### การตอบรับจากนักวิจารณ์และสาธารณะ

ดาร์เรา กิกูล จาก *[[มูฟวีเว็บ]]* รู้สึกว่าเฟสหนึ่งประสบความสำเร็จเนื่องจากได้สร้างรากฐานที่แข็งแกร่ง โดยมี *ไอรอนแมน มหาประลัย คน เกราะ เหล็ก* ช่วยสร้าง "โทนและสไตล์สำหรับทั้งจักรวาล" และตั้งข้อสังเกตว่าภาพยนตร์ของจักรวาลภาพยนตร์มาร์เวลมีความเชื่อมโยงถึงกันอยู่เสมอ นอกเหนือจากการใช้ฉากหลังเครดิตเพื่อจัดเตรียมภาคต่อในอนาคต ซึ่งเป็นสิ่งที่แฟรนไชส์ก่อนหน้านี้ยังไม่ได้ทำ นอกจากนี้ เขายังสนุกกับการพัฒนาตัวละครอย่างมาก โดยบอกว่ามันเป็นองค์ประกอบสำคัญสำหรับความสำเร็จในช่วงแรกของจักรวาลภาพยนตร์มาร์เวล และสังเกตเห็นการใส่ไข่อีสเตอร์เข้าไปในภาพยนตร์เพื่อช่วย "สร้างฐานแฟน ๆ ที่หลงใหลซึ่งยังคงภักดีต่อแฟรนไชส์" และเปิดโอกาสให้แฟน ๆ "ได้รับรางวัลอย่างต่อเนื่องสำหรับการสนใจ" ในขณะเดียวกัน เจอร์เมน ลูสซิเออร์ จาก *กิซโมโด* ยังถือว่าเฟสหนึ่งเป็นทรัพย์สินของจักรวาลภาพยนตร์มาร์เวลที่ดีที่สุดจนถึงจุดนั้นในการวิจารณ์ย้อนหลังของเขา โดยสังเกตจากข้อเท็จจริงที่ว่าภาพยนตร์ได้แนะนำตัวละครในหนังสือการ์ตูนที่ผู้ชมไม่เคยรู้จักมาก่อน และต่อมาก็รวมตัวกันใน *ดิ อเวนเจอร์ส*

ในขณะเดียวกัน บทวิจารณ์ของ อิโซเบล โรช สำหรับ *[[เวลส์อาร์ตส์รีวิว]]* รู้สึกว่าการใส่อารมณ์ขันของจักรวาลภาพยนตร์มาร์เวล ทำให้สามารถสร้างความแตกต่างจากภาพยนตร์ที่ฉายในขณะนั้น ก็คือ ''อัศวินรัตติกาล'' ไตรภาคของคริสโตเฟอร์ โนแลน นอกจากนี้เธอยังชอบการใส่องค์ประกอบมหัศจรรย์ของ *[[ธอร์ เทพเจ้าสายฟ้า]]* (2011) ซึ่งทำให้สามารถสร้างความแตกต่างจาก "กระสุนและเทคโนโลยีและหน่วยงานราชการลับ" ในภาพยนตร์ *ไอรอนแมน* แต่รู้สึกว่า *กัปตันอเมริกา: อเวนเจอร์ที่ 1* สำหรับบางคนอาจจะถือว่าเป็นภาพยนตร์ในจักรวาลภาพยนตร์มาร์เวลที่อ่อนแอกว่า แต่การแสดงของ คริส อีแวนส์ ในบทบาท สตีฟ โรเจอร์ส, ลักษณะนิสัยของตัวละคร เพ็กกี คาร์เตอร์และโรเจอร์สช่วยยกระดับคุณภาพของภาพยนตร์และเรียกว่า "เรื่องราวต้นกำเนิดของเรื่องราวต้นกำเนิดทั้งหมด"

### รางวัล

ภาพยนตร์ในเฟสนี้ได้รับการเสนอชื่อใน รางวัลออสการ์ สี่ครั้ง, รางวัลแบฟตา สองครั้ง, รางวัลแกรมมี หนึ่งครั้ง, รางวัลแซทเทิร์น สามสิบครั้ง (ชนะแปด), รางวัลฮิวโก สามครั้ง (ชนะหนึ่ง), เอ็มทีวีมูวีแอนด์ทีวีอะวอดส์ สิบเอ็ดครั้ง (ชนะสี่), และรางวัลสมาคมวิชวลเอฟเฟ็กต์ สิบแปดครั้ง (ชนะสาม)

## สื่อไทอิน
### หนังสือการ์ตูน

### หนังสือ
เมื่อเดือนกันยายน ค.ศ. 2015 มาร์เวลประกาศหนังสือคู่มือ *ไกด์บุกทูเดอะมาร์เวลซีนีมาติกยูนิเวิร์ส* เป็นตั้งชื่อเหมือนกับ *[[ออฟฟิเชียลแฮนด์บุกออฟเดอะมาร์เวลยูนิเวิร์ส]]* คู่มือรวบรวมโดย ไมค์ โอซัลลิแวน และ ทีม *ออฟฟิเชียลแฮนด์บุกออฟเดอะมาร์เวลยูนิเวิร์ส* พร้อมภาพปกจาก ไมค์ เดล มุนโด และ ปาสคาล แคมเปียน และนำเสนอข้อเท็จจริงเกี่ยวกับภาพยนตร์ในจักรวาลภาพยนตร์มาร์เวล, การเปรียบเทียบระหว่างภาพยนตร์กับการ์ตูน และภาพนิ่งจากกองถ่าย *ไกด์บุกทูเดอะมาร์เวลซีนีมาติกยูนิเวิร์ส: มาร์เวลส์ไอรอนแมน*, *ไกด์บุกทูเดอะมาร์เวลซีนีมาติกยูนิเวิร์ส: มาร์เวลส์ดิอินเครดิเบิลฮัลค์ / มาร์เวลส์ไอรอนแมน 2*, *ไกด์บุกทูเดอะมาร์เวลซีนีมาติกยูนิเวิร์ส: มาร์เวลส์ธอร์*, และ *ไกด์บุกทูเดอะมาร์เวลซีนีมาติกยูนิเวิร์ส: มาร์เวลส์กัปตันอเมริกา: เดอะเฟิร์สต์อเวนเจอร์* วางจำหน่ายในแต่ละเดือนตั้งแต่ตุลาคม ค.ศ. 2015 ถึงมกราคม ค.ศ. 2016 ตามลำดับ

### วิดีโอเกม

## อ้างอิง


หมวดหมู่:มาร์เวลสตูดิโอส์
หมวดหมู่:จักรวาลสมมติ